Polisie lê beslag op “hope” wapens van seunsArgieffoto Die polisie van die Oos-Kaap het die afgelope week beslag gelê op ŉ groot aantal wapens, waaronder pangas en messe, in twee dorpies in dié provinsie. “Polisiebeamptes het beslag gelê op hope gevaarlike wapens van seuns in Centane en Willowvale,” het kapt. Jackson Manatha Maandag gesê. “Die wapens word tydens faksiegevegte gebruik, aangesien van die seuns nie veronderstel is om sekere dorpies en gebiede te besoek nie. Faksiegevegte dateer terug na die ou dae van die seuns se voorvaders wat teen mekaar geveg het vir goed soos varke en kitare. Die gevegte het baie moorde tot gevolg gehad.” Volgens Manatha het die polisie verlede week op al die wapens beslag gelê. Daar was nie een vuurwapen gevind nie. Die polisie het ook van die geleentheid gebruik gemaak om bewustheid te skep om vrede tussen die seuns te probeer bewerkstellig.